ORDE do 11 de maio de 2006 pola que se establece o Plan de recuperación do polbo (Octopus vulgaris) e se regulan as bases e a convocatoria para a concesión de compensacións financeiras aos propietarios e tripulantes de buques dedicados á captura de polbo afectados pola paralización temporal da súa actividade.
CONSELLERÍA DE PESCA E ASUNTOS MARÍTIMOS — III. OUTRAS DISPOSICIÓNS — 15/05/2006

A Lei 6/1993, do 11 de maio, de pesca de Galicia, establece, no seu artigo 3 que lle corresponde á Administración autonómica garantir que a utilización dos recursos mariños se realice de xeito que se obteña o máximo rendemento a través dunha explotación económica racional e eficaz que sexa compatible para a conservación das especies e como instrumento de benestar comunitario.
En desenvolvemento da lei, o Decreto 424/1993, do 17 de decembro, aproba o Regulamento da actividade pesqueira e marisqueira e das artes e aparellos de pesca permisibles en Galicia. Varios decretos posteriores permitiron adaptar o texto regulamentario das artes de pesca e posibilitar a consecución dos obxectivos previstos.
Durante os últimos meses as capturas de polbo por parte da frota artesanal experimentaron unha considerable redución que se traduce nunha diminución maior do 50% das vendas en moitas lonxas do litoral de Galicia.
A situación está derivando nunha falta de rendibilidade da actividade, que presenta un marcado carácter social pola gran cantidade de axentes que dependen da comercialización do polbo.
Faise, por tanto, necesaria a recuperación das poboacións do polbo, permitindo a incorporación de novos recrutas a ela, así como un aumento de biomasa dos individuos xa presentes no stock; evitando, ao mesmo tempo, que sexan sometidos a unha presión pesqueira moi intensa que inviabilice o esforzo económico e social que supón a parada.
O Regulamento (CE) 2792/1999 do Consello, do 17 de decembro de 1999, modificado polo Regulamento (CE) 1421/2004, do 19 de xullo, polo que se definen as modalidades e condicións das intervencións con finalidade estrutural no sector da pesca, establece no seu artigo 16, número 1º, alínea a) a posibilidade de conceder indemnizacións aos mariñeiros e propietarios de buques, como consecuencia da paralización temporal das actividades.
O Real decreto 1048/2003, do 1 de agosto, sobre ordenación do sector pesqueiro e axudas estruturais, regula no seu capítulo VI, artigos 62 ao 65, a paralización temporal das actividades e outras compensacións financieras, e establece a competencia da comunidade autónoma en que estea situado o porto base do buque na tramitación destas axudas.
Estas medidas adóptanse para os barcos que faenan nas augas competencia da Comunidade Autónoma galega e con porto base na dita comunidade.
Con tal obxecto, e facendo uso das facultades que me confire o artigo 34 da Lei 1/1983, do 22 de febreiro, reguladora da Xunta e do seu presidente, oída a Comi
sión Sectorial de pesca de artes fixas e artes menores en caladoiro nacional do Consello Galego de Pesca na súa reunión do día 27 de abril de 2006,
DISPOÑO:
Artigo 1º.-Obxecto.
Por medio desta orde establécese o Plan de recuperación do polbo (Octopus vulgaris) no ano 2006 nas augas de competencia da Comunidade Autónoma de Galicia e regúlanse as bases e a convocatoria para a concesión de compensacións financeiras aos propietarios e tripulantes dos buques que tiñan no seu permiso de explotación a arte de nasa do polbo, con porto base na Comunidade Autónoma galega, afectados pola paralización temporal da súa actividade.
Capítulo I
Plan de recuperación do polbo (Octopus vulgaris)
Artigo 2º.-Finalidade.
O plan ten por obxecto contribuír á recuperación da poboación de polbo (Octopus vulgaris) mediante unha paralización temporal da actividade extractiva deste recurso.
Artigo 3º.-Contido e ámbito de aplicación.
1. Queda prohibida a captura de polbo nas augas de competencia da Comunidade Autónoma de Galicia desde o 19 de maio de 2006 ata o 19 de xullo de 2006, ambas as datas incluídas.
2. Queda prohibida durante o período anterior a permanencia no caladoiro das embarcacións que teñan a arte de nasa do polbo no seu permiso de explotación e que sexan obxecto das indemnizacións a que se refire o artigo 5º da presente orde.
3. A partir do 20 de xullo de 2006 as embarcacións limitarán as capturas a pezas dun tamaño mínimo dun quilogramo por unidade e os desembarcos de polbo a un tope máximo de 40 quilogramos por tripulante que teña o carácter de mariñeiro enrolado a bordo.
4. A partir do 20 de xullo de 2006, a permanencia destas embarcacións no caladoiro estará sometida aos horarios establecidos no Decreto 348/2002, do 13 de decembro.
Artigo 4º.-Incumprimento.
O incumprimento das obrigas contidas no artigo anterior dará lugar a responsabilidade e será sancionado de conformidade coa Lei 8/2004, do 30 de xullo de protección, control, infraccións e sancións en materia marítimo-pesqueira de Galicia.
Capítulo II
Indemnizacións aos pescadores e propietarios de buques
Artigo 5º.-Obxecto.
As indemnizacións teñen por obxecto compensar economicamente os tripulantes que teñan a condición de mariñeiros debidamente enrolados e os propietarios dos buques que teñan no seu permiso de explotación a arte de nasa do polbo con porto base na Comunidade Autónoma galega, afectados pola paralización temporal da súa actividade.
Artigo 6º.-Financiamento.
1. As compensacións concederanse con cargo ás aplicacións orzamentarias 14.03.614B.770.2 e 14.03.614B.780.1 dos orzamentos xerais da Comunidade Autónoma de Galicia para o ano 2006.
2. O importe máximo de concesión destas compensacións é de 750.000 A e 2.500.000 A, dos cales 600.000 A e 2.000.000 A respectivamente, son cofinanciados pola Unión Europea a través do Instrumento Financeiro de Orientación Pesqueira (IFOP) na súa medida «paralizacións temporais». Estes importes poderán ser ampliados en función das dispoñibilidades orzamentarias, sen que iso dea lugar á apertura de novo prazo de presentación de solicitudes, salvo indicación expresa en contrario na orde que se publique para o efecto.
Artigo 7º.-Marco normativo.
Para o outorgamento e execución das subvencións reguladoras, nesta orde haberá que aterse ao disposto nas normas seguintes:
a) O Regulamento (CE) nº 1421/2004 do Consello, do 19 de xullo de 2004, que modifica o Regulamento (CE) nº 2792/1999, polo que se definen as modalidades e condicións das intervencións con finalidade estrutural no sector da pesca.
b) O Regulamento (CE) nº 2371/2002 do Consello, do 20 de decembro de 2002, sobre a conservación e a explotación sustentable dos recursos pesqueiros en virtude da política pesqueira común.
c) Preceptos básicos da Lei 38/2003, do 17 de novembro, xeral de subvencións.
d) Real decreto 1048/2003, do 1 de agosto, sobre ordenación do sector pesqueiro e axudas estruturais.
e) Lei de réxime financeiro e orzamentario de Galicia, texto refundido aprobado polo Decreto lexislativo 1/1999, do 7 de outubro, e modificado polas leis 8/1999, do 30 de decembro, Lei 5/2000, do 28 de decembro, Lei 3/2002, do 29 de abril, Lei 7/2002, do 27 de decembro, Lei 9/2003, do 23 de decembro, e 14/2004, do 29 de decembro.
f) Decreto 287/2000, do 21 de novembro, polo que se desenvolve o réxime de axudas e subvencións públicas da Comunidade Autónoma de Galicia.
Artigo 8º.-Beneficiarios.
1. Poderán ser beneficiarios das compensacións financeiras os propietarios de buques e os tripulantes que teñan a condición de mariñeiros, que tiñan no seu permiso de explotación a arte da nasa do polbo, que paralicen a súa actividade e que cumpran cos requisitos establecidos no artigo 9º no caso dos propietarios e artigo 10º no caso dos tripulantes.
2. Non poderán obter a condición de beneficiario aquelas entidades en que concorra algunha das circunstancias sinaladas no artigo 13, parágrafos 2º e 3º da Lei 38/2003, do 17 de novembro, xeral de subvencións.
Artigo 9º.-Requisitos dos propietarios.
1. Para a obtención das indemnizacións, os propietarios dos buques deberán reunir os seguintes requisitos:
a) Ter o porto base na Comunidade Autónoma galega.
b) Ter a arte de nasa do polbo no seu permiso de explotación.
c) Ter despachado a nasa para polbo máis de 70 días conxuntamente nos anos 2004 e 2005.
d) Ter realizado vendas por lonxa de máis de 1.500 kg os barcos cunha potencia igual ou maior de 2,5 GT, e de máis de 1.000 kg os barcos cunha potencia menor de 2,5 GT, conxuntamente nos anos 2004 e 2005.
e) A paralización temporal do buque. Enténdese por paralización o período de inactividade pesqueira total do buque no porto base. Serán computables os días de entrega e retirada do rol.
O cumprimento do requisito previsto na alínea a) será comprobado polo órgano xestor no momento da presentación da solicitude. O cumprimento dos requisitos previstos nas alíneas b) c) e d) será acreditado mediante certificación expedida pola consellería ou presentación de facturas compulsadas das ditas vendas, na fase de instrución do procedemento. O cumprimento do requisito previsto na alínea e) será acreditado mediante certificado da capitanía marítima onde a embarcación tiña o porto base, do depósito do rol da embarcación en que se faga constar a data e o organismo ou dependencia onde foi depositado o rol do buque.
No suposto de substitución dun buque por outro novo, tomaranse en consideración os despachos de ambas as dúas unidades.
Artigo 10º.-Requisitos dos tripulantes.
1. Para a obtención das axudas os tripulantes deberán cumprir os seguintes requisitos:
a) Figurar enrolados nun barco que cumpra as condicións do artigo anterior.
b) Acreditar estar enrolados nestes barcos e que teñan unha antigüidade como mariñeiro de seis meses nos doce meses anteriores á paralización, salvo os do primeiro emprego e inmigrantes que deberan figurar nos TC 2 do mes de marzo de 2006 e non perciban prestación por desemprego no tempo que dura la paralización.
O cumprimento dos requisitos acreditarase mediante a presentación da correspondente cartilla de navegación.
2. Tamén poderán percibir as axudas aqueles tripulantes que, mantendo ininterrompida a súa relación laboral coa empresa, non figuren enrolados no momento da paralización temporal a consecuencia da incapacidade laboral, sempre e cando cumpran os demais requisitos establecidos no número anterior e quede acreditado o cesamento nesa situación ao longo do período de tempo de duración da paralización temporal.
Artigo 11º.-Contía e duración.
O importe máximo por día de indemnización, así como os criterios para a súa determinación, serán os sinalados no anexo I.
A contía das axudas está condicionada, en todo caso, á existencia de dispoñibilidades orzamentarias.
Artigo 12º.-Obrigas dos beneficiarios.
1. Os beneficiarios ao formalizaren a súa solicitude sométense voluntariamente ao cumprimento das condicións que se establecen nesta orde, así como ao cumprimento dos requisitos estipulados na normativa de aplicación a estas, debendo reintegrar total ou parcialmente as prestacións económicas percibidas en caso de incumprimento das condicións establecidas para a sua concesión.
2. Os beneficiarios deberán:
a) Facilitar toda a información que lles sexa requirida en relación ás compensacións e someterse ás actuacións de comprobación que deba efectuar a entidade concedente, así como aos órganos de fiscalización e control da comunidade autónoma, da Administración Xeral do Estado e da Unión Europea.
b) Comunicarlle ao órgano concedente a obtención doutras subvencións, axudas, ingresos, ou recursos que financien as actividades subvencionadas.
3. A presentación da solicitude suporá a autorización ao órgano xestor para obter dos organismos competentes os certificados de que está ao día no cumprimento das obrigas tributarias e non ten débedas pendentes de pagamento á Xunta de Galicia. Non obstante, se por razóns técnicas ou doutra índole estes certificados non puidesen ser obtidos polo órgano xestor, poderán serlle requiridos ao interesado.
Artigo 13º.-Incompatibilidades.
A percepción das compensacións previstas nesta orde, será incompatible coa percepción doutras axudas para o mesmo fin financiadas por fondos europeos, ou nacionais.
Artigo 14º.-Presentación de solicitudes.
1. O modelo de solicitude é o que se establece como anexo II das bases reguladoras.
2. As solicitudes dirixiranse á Consellería de Pesca e Asuntos Marítimos, segundo o modelo que figura no anexo II. Presentaranse no rexistro da Consellería de Pesca e Asuntos Marítimos ou no de calquera das súas delegacións territoriais e comarcais, e en calquera dos lugares previstos no artigo 38 da Lei 30/1992, do 26 de novembro de 1992, de réxime xurídico das administracións públicas e do procedemento administrativo común, modificada pola Lei 4/1999, do 13 de xaneiro de 1999.
3. O prazo de presentación das solicitudes será de 31 días naturais a partir do día seguinte á publicación desta orde no Diario Oficial de Galicia da orde.
Artigo 15º.-Emenda das solicitudes.
1. As solicitudes tramitaranse nas delegacións territoriais, que comprobarán que estas reúnen todos os requisitos recollidos nesta orde. En caso contrario, poráselles de manifesto por escrito aos interesados, para que nun prazo de dez (10) días remitan cantos datos, documentos complementarios e aclaracións se consideren necesarios para poder resolver o expediente, coa indicación de que, se así non o fixesen, considerarase
que desistiron da súa petición, logo da resolución, que deberá ser ditada nos termos previstos no artigo 42 da Lei 30/1992, do 26 de novembro, de réxime xurídico das administracións públicas e do procedemento administrativo común, modificada pola Lei 4/1999, do 13 de xaneiro.
2. Sen prexuízo do anterior, en calquera momento do procedemento o servizo xestor poderá requirir aqueles datos ou documentos complementarios que resulten necesarios para a tramitación e adopción da resolución que proceda.
Artigo 16º.-Documentación para os propietarios de buques.
Coa solicitude (anexo II propietarios) deberá achegarse a seguinte documentación:
1. Fotocopia compulsada do DNI do solicitante, se é persoa física; ou da escritura de constitución inscrita no rexistro que corresponda, se é persoa xurídica.
2. Certificación bancaria da conta do beneficiario cos 20 díxitos.
3. Certificación rexistral actualizada da propiedade do buque.
4. Certificado de arqueo en tonelaxe de arqueo bruto (GT), expedido pola Dirección Xeral da Mariña Mercante.
5. Xustificación de que foi depositado o rol de despachos do buque.
6. Documento acreditativo do permiso de pesca de polbo con nasa.
7. Certificado da consellería sinalado no artigo 9º.
Artigo 17º.-Documentación para os tripulantes.
As solicitudes (anexo II tripulante) virán acompañadas da seguinte documentación:
1. Fotocopia compulsada do documento nacional de identidade do solicitante.
2. Certificación bancaria da conta do beneficiario cos 20 díxitos.
3. Copia cotexada da cartilla de navegación, das follas correspondentes aos doce meses anteriores á paralización.
4. Declaración responsable doutras axudas conforme o anexo III.
5. Declaración responsable de non estar incurso en prohibición para obter a condición de beneficiario de axudas conforme o anexo IV.
6. Declaración responsable de non ter percibido prestación por desemprego e de non atoparse en situación de baixa durante o período de paralización.
Artigo 18º.-Resolución.
1. A resolución destas axudas correspóndelle á conselleira de Pesca e Asuntos Marítimos.
2. Conforme o establecido no artigo 78.3º da Lei de réxime financiero e orzamentario de Galicia, texto refundido aprobado polo Decreto lexislativo 1/1999, do 7 de outubro, delégase no director xeral de Estruturas e Mercados da Pesca a resolución destas axudas.
3. As resolucións ditaranse e notificaranse aos interesados no prazo máximo de seis meses desde a publicación desta orde. O vencemento do prazo máximo indicado sen que se notifique a resolución posibilitará que os interesados poidan entender desestimada a súa pretensión por silencio administrativo.
Artigo 19º.-Pagamento das axudas aos propietarios.
Os propietarios dos buques para o pagamento destas indemnizacións deberán presentar, unha vez recibida a resolución de concesión da indemnización, e tan axiña dispoñan deles, os seguintes documentos:
1. Certificación da capitanía marítima correspondente acreditativa do depósito do rol de despachos do barco durante o período de paralización.
2. Copia cotexada dos documentos TC-1 e TC-2 do barco do período de parada temporal.
3. Certificados de que está ao día no cumprimento das obrigas tributarias e non ten débedas pendentes de pagamento á Xunta de Galicia e de estar ao día no cumprimento das obrigas coa Seguridade Social.
4. Declaración responsable doutras axudas conforme o anexo III.
5. Declaración responsable de non estar incurso en prohibición para obter a condición de beneficiario de axudas conforme o anexo IV das bases reguladoras.
Artigo 20º.-Recursos.
Contra a resolución que se dite, que pon fin á vía administrativa, poderase interpoñer, con carácter potestativo, recurso de reposición perante a Consellería de Pesca e Asuntos Marítimos no prazo dun (1) mes, ou recurso contencioso-administrativo perante o órgano xurisdicional competente no prazo de dous (2) meses, contados, en ambos os casos a partir do día seguinte ao da notificación da resolución.
Artigo 21º.-Reintegro.
Procederá o reintegro total ou parcial da compensación concedida e dos xuros de demora que se teña dereito a percibir desde o momento do seu pagamento ata a data en que se acorde a procedencia do reintegro nos supostos sinalados no artigo 78.10º do Decreto lexislativo 1/1999, do 7 de outubro, polo que se aproba o texto refundido da Lei de réxime financeiro e orzamentario de Galicia, segundo redación dada pola Lei 14/2004, do 29 de decembro, de medidas tributarias e de réxime administrativo.
Disposicións adicionais
Primiera.
1. Do 19 de maio ao 19 de xullo, ambos os dous incluídos, a pesca recreativa non poderá extraer ningunha peza de polbo (Octopus vulgaris).
2. Durante o resto do período de vixencia do plan de recuperación do polbo, limitaranse as capturas por
parte da pesca recreativa a unha soa peza por pescador, debendo respectar o tamaño mínimo de captura de un quilogramo por peza.
Segunda.
1. Os armadores dos buques afectados por esta orde estarán obrigados a facilitar ás entidades asociativas do sector de que son asociados ou que teñan a concesión da explotación de lonxa onde realicen as vendas de polbo, os datos diarios das capturas de polbo obtidas, o número de tripulantes da embarcación e a lonxa de destino.
2. Estas entidades remitirán cada quince días á Dirección Xeral de Recursos Mariños os datos mencionados anteriormente.
Terceira.
A partir do 1 de xaneiro de 2007 serán aprobadas pola Consellería de Pesca e Asuntos Marítimos plans zonais de explotación do polbo, nos cales se regulará un sistema de explotación do recurso axeitado ás características das diferentes zonas.
Establecerase, como mínimo, un plan zonal para a zona da costa cantábrica, un plan zonal para a zona da costa noroeste e un plan zonal para a zona da rías baixas.
Disposición derrogatoria
Queda derrogada a Orde de 23 de maio de 2005 pola que se establecen medidas de xestión de captura do polbo e toda norma de igual ou inferior rango que sexa contraria ao contido da presente orde.
Disposicións derradeiras
Primeira.-Facúltase o director xeral de Recursos Mariños e o director xeral de Estruturas e Mercados da Pesca para ditaren as disposicións necesarias para o desenvolvemento e aplicación desta orde.
Segunda.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 11 de maio de 2006.
Carmen Gallego Calvar
Conselleira de Pesca e Asuntos Marítimos
ANEXO I
Baremo para o cálculo das indemnizacións
A) Propietarios.
* Indemnización ao propietario a recibir por día de paralización=5xGT da embarcación+30 A.
As embarcacións con menos de 3 GT a contía a percibir por día é de 45 A.
* Período: un mes de 30 días.
B) Tripulantes.
* Indemnización aos tripulantes a recibir por día de paralización é de 45 A.
* Período: dos meses de 21 días cada un.